داها سوْنرا سولطان سلیمان نۆفۇسون مۆقاویمتی و اوْردویا دۆشن آجلیق اۆزوندن آذربایجاندان چکیلدی. بۇنو فۆرصت اوْلاراق گؤرن شاه طهماسب اؤلکه‌نین بیرلشدیریلمه‌سینی سۆردورمک اۆچون ۱۵۳۸ ایلینده قارداشی القاس میرزه‌نین باشچی‌لیغی ایله ۳۰ مینلیک قوْشونو شیروانی اله کئچیرمک اۆچون گؤندردی. القاس ۱۵۳۸-ده شیروان‌شاهلار دؤولتی‌نین تۆم قلعه‌لرینی تۇتدو. بۇنون نتیجه‌سی اوْلاراق شیروانی بَی‌لربیی‌نه چئورین شاه، قارداشی القاس میرزه‌نی ده اوْرایا ایلک بی‌لربیی اوْلاراق تعیین ائتدی. آنجاق القاس میرزه تخته چیخماق ایسته‌ایردی. بۇ اۆزدن ۱۵۴۱ ایلینده قارداشی شاها ایهانت ائده‌رک تخت اۆچون ساواشا باشلادی. باغیمسیزلیق ساواشی‌نی ائشیدن شاه طهماسب حیرصلندی، شیروانا داخیل اوْلوب تۆم قلعه‌لری آلدی. القاس میرزه اؤنجه قیریما، اوْردان ایستانبولا قاچیب علماپاشا ایله بیرلیکده اؤز اؤلکه‌سینه قارشی حمله‌لرده فعّال اوْلاراق یئر آلدی. ۱۵۴۶ ایلینده دال‌خان قاجار شاهدان بۇیوروق آلاراق امرینده‌کی عسگرلرله بابۇری‌لرین حاکیمیّتینده اوْلان قندهاری صفوی سینیرلاری‌نا قاتدی. ۱۵۴۸ ایلینده سولطان سلیمان ۳ سفر صفوی‌لره سالدیریب تبریزی آلدی. آنجاق اوْردا گۆجلنه‌مه‌اینجه اؤلکه‌نی بۇراخدی. ۱۵۵۰ ایلینده شاه طهماسب سولطانا ائلچی گؤندره‌رک باریش اؤنردی، آنجاق سولطان سلیمان یئنه بۇ باریش تکلیفینی قبول ائتمه‌دی. بئله‌لیک‌له شاه طهماسب دا وان، قارص، ووْستان و ائدیلچوازی اله کئچیردی. اوْغلو شاهزاده اسماعیل ارض‌روم یاخینیندا اسکندر پاشانی مغلوب ائدیب ارض‌رومو آلدی. سولطان سلیمان ۱۵۵۲–۱۵۵۴ ایلینده سوْن اوْلاراق صفوی دؤولتی‌نه قارشی حمله ائتدی، آنجاق باجاری الده ائده‌نمه‌دی. نۆفۇسون مۆقاویمتی، قیزیلباش‌لارین آردیجیل ظفرلری سولطانا آذربایجانی اله کئچیرمگه ایجازه وئرمه‌ایب ۱۵۵۵ ایلینده آماسیه‌ده عثمانلی ایله صفوی‌لر آراسیندا باریش آنلاشماسی ایمضالاندی. بۇندان سوْنرا شاه دوْغویا دؤندو، چۆنکو افغان باشچیسی شیرخان بابوری حؤکومداری همایون شاهی مغلوب ائده‌رک هیندوستانی اله کئچیرمیش و همایون شاه صفوی‌لره سیغینمیشدی. همایون شاهین کؤمک اۆچون باش‌وۇروسونا جواب اوْلاراق شاه ۱۲ مینلیک قوْشونو دال‌خان باشچی‌لیغیندا همایونا وئردی. قیزیلباشلار افغانلاری اؤلکه‌دن سۆروب چیخاردیلار و همایون‌شاه یئنی‌دن حاکیمیّتی اله کئچیردی.